Rekenaars uit Valke se kantoor gesteelArgieffoto Die Valke het bevestig daar is by hul hoofkantoor in Silverton, Pretoria, ingebreek en rekenaars gesteel. Die inbraak is Woensdagoggend ontdek. Brig. Hangwani Mulaudzi, woordvoerder van die Valke, het aan Maroela Media gesê die polisie is steeds besig met hul ondersoek by die kantoor, maar hy het bevestig daar is geen tekens van gedwonge toegang tot die perseel nie. “ŉ Toegangskaart word benodig om die perseel binne te kom, daarom is die polisie steeds besig met hul ondersoek om te bepaal hoe toegang tot die perseel verkry is,” het hy verduidelik. “Die deur van die kantoor waar die rekenaars was wat gesteel is, is wel oopgebreek.” Mulaudzi het gesê dit is nog nie duidelik presies hoeveel rekenaars gesteel is nie, maar dit lyk in dié stadium asof sewe rekenaars vermis word. Hy het gesê die inligting wat op dié rekenaars gestoor is, hou grootliks met menslike hulpbronne, personeelprofiele en finansies verband. Mulaudzi het gesê geen saakdossiere is gesteel nie. “Die inbraak is verkeerd en onaanvaarbaar. Ons weet nie wat die skuldiges met hierdie mense se inligting wil doen nie,” het hy gesê. Hy het gesê meer inligting sal beskikbaar gestel word sodra die polisie se ondersoek op die toneel afgehandel is.